Školskí odborári z celého sveta reagujú na pandémiu

,,Učitelia a ostatní zamestnanci v sektore vzdelávania, ako aj lídri odborových zväzov z celého sveta sa spájajú, aby našli spoločné riešenia na problémy svojich študentov, kolegov a komunít napriek obrovským výzvam a zhoršujúcej sa situácii. Toto nepredvídateľné a ťažké obdobie si vyžaduje organizovanú súdržnosť a vytrvalosť.“ Tieto slová adresoval David Edwards, generálny tajomník EI (Education International) všetkým odborovým zväzom združeným v EI s cieľom informovať o krokoch, ktoré EI, jeho členovia a partneri podnikajú na minimalizovanie dopadov krízy na vzdelávanie.

Výkonný výbor EI, ktorý zasadal online 3. apríla, prijal rezolúciu k aktuálnej situácii. **Rezolúcia zdôrazňuje**, že kríza spôsobená ochorením COVID-19 zasiahla globálnu školskú komunitu s viac ako 1,5 miliardami študentov, 63 miliónmi učiteľov a veľkým počtom zamestnancov pracujúcich v oblasti vzdelávania, ktorí sú postihnutí karanténami, výlukami a zatvorením škôl. Zatváranie škôl má tendenciu zosilňovať existujúce nerovnosti, a hoci používanie digitálnych prostriedkov v niektorých krajinách môže v tomto období pomôcť, pre znevýhodnené skupiny a žiakov so špeciálnymi potrebami sú v mnohých prípadoch nedostupné alebo nepoužiteľné. Vo väčšine krajín nie je digitálne vyučovanie stále možné kvôli nedostatku počítačov, internetu či vysokým nákladom na online prenos dát. EI pripomína, že študenti stratia cennú interakciu a sociálne vzťahy s učiteľmi a ostatnými študentmi a upozorňuje, že v mnohých častiach sveta nedostávajú učitelia za prácu na diaľku primeraný alebo dokonca žiadny plat.

**Rezolúcia EI** zároveň **vyzýva** medzinárodné a regionálne organizácie na koordináciu a spoluprácu pri riešení tejto globálnej pandémie prostredníctvom súdržnosti a účinných opatrení. Jednotlivé vlády by mali mobilizovať ľudí a zdroje na pomoc v oblasti zdravia, vrátane duševného zdravia. Tiež by mali zabezpečiť, aby školy, ktoré sú otvorené pre deti zdravotníkov a zamestnancov iných krízových oblastí, poskytovali dostatočné ochranné prostriedky učiteľom a nepedagogickým zamestnancom. Zamestnanci a ich rodiny, ich príjem a sociálne zabezpečenie by mali byť pre štáty prvoradé. Proces zatvárania škôl a následné kroky smerujúce k ich opätovnému otvoreniu ako aj situácia počas pandémie by mali byť priebežne konzultované so zástupcami zamestnancov. EI ďalej vyzýva všetky vlády, aby po ukončení pandémie zabezpečili potrebné zdroje, fiškálne aj ľudské, a umožnili tak úplné oživenie ich vzdelávacích systémov. Politici musia zároveň prijať opatrenia, ktoré zabezpečia, že koniec pandémie nebude mať za následok úsporné opatrenia, ktoré ohrozujú verejné služby a že situáciu nezneužijú na zníženie dôležitosti sociálneho dialógu a jeho úlohy pri podpore zamestnancov a školskej komunity.